
Idiopathiás inflammatoricus myopathiás betegeink COVID-19 fertőzésének jellegzetességei

Bevezetés:
Az idiopathiás inflammatoricus myopathiák (IIM) szisztémás autoimmun kórképek, melyek közös jellemzője a harántcsíkolt izmok immun-mediált gyulladása, jellegzetes bőrtünetek és változatos szervi érintettségek jelenléte. A SARS-CoV2 egy RNS vírus, mely 2020 óta világszerte súlyos, komplex egészségügyi problémákat eredményez. A szakirodalomban
kevés az információ az infekció lezajlásáról, szövődményeiről IIM miatt kezelt betegekben.
Betegek és módszerek:
Jelen munkánk során célul tűztük ki, hogy megvizsgáljuk a Debreceni Egyetem, Klinikai Immunológiai Tanszék által gondozott IIM-es betegek körében a COVID-19 fertőzés előfordulását, súlyosságát, kórlefolyását és az alapbetegségre gyakorolt hatását. Retrospektív módon, pozitív PCR, antigén teszt, vagy szerológiai lelet alapján felkutattuk az igazoltan
COVID pozitív eseteket, majd komplex laboratóriumi, radiológiai vizsgálatok, illetve kérdőívek segítségével felmértük a betegség tüneteit, lefolyását, szövődményeit, alapbetegségre gyakorolt hatásait és a fertőzést követően kialakult immunválaszt.
Eredmények:
Összesen 101 beteg vett részt a kutatásban. 2021.06.01-ig 35 esetben (34 %-ban) fordult elő COVID infekció (átlagéletkor:49,54 év, 72,72% nő), mely jelentősen magasabb volt az akkori országos prevalenciához képest (8,2%). Az érintettek közel harmadában tünetmentesen vagy enyhe tünetekkel zajlott le a fertőzés. Heten szorultak kórházi ellátásra, thrombo-emboliás esemény nem fordult elő. Egy esetben volt szükség átmeneti gépi légzéstámogatásra. Egy
frissen felismert súlyosan aktív myositises betegünk elhunyt, részben a COVID infekció, részben cytomegalovirus infekció következtében. A hospitalizációt igénylő betegek szignifikánsan hosszabb betegség-fennállási idővel rendelkeztek (8,67 vs. 17,87 év; p=0,003), illetve gyakoribb volt az anti-Jo-1 antitest előfordulása (57% vs. 10% p=0,018). A fertőzést
követően minden betegünk szeropozitívvá vált az immunszupresszív kezeléstől függetlenül.
Megbeszélés:
Eredményeink alapján úgy tűnik, hogy a myositis fokozott kockázatot jelenthet SARS-CoV2 vírussal történő megfertőződésre, a hospitalizáció független rizikófaktora a hosszabb betegség-fennállási idő és az anti-Jo1 pozitivitás.



